Gedagte vir die dag: Getrou tot die eindeFoto: pixabay.com Ek het die goeie stryd gestry, ek het die wedloop voltooi, en ek het gelowig gebly. (2 Timoteus 4:7) Paulus het geweet sy einde is naby. ’n Vorige keer is hy wel uit ’n Romeinse tronk bevry, maar hierdie keer kon hy aanvoel dat dit nie weer gaan gebeur nie. Ons weet dit omdat hy self sy lewe beskryf as ’n offer wat gebring word: “Wat my betref, word my lewe alreeds uitgegiet as ’n offer aan God. Die tyd van my dood is op hande” (2 Tim. 4:6). Paulus het werklik “die wedloop voltooi”. Hy het die grootste deel van die destyds bekende wêreld deurreis om die Goeie Nuus te versprei. Hy het briewe geskryf, vir kerke gebid, vals leraars bestry, die Christelike geloof verdedig, vervolging en lyding verduur, en sou nou uiteindelik met sy lewe boet vir sy geloof. Die wedloop is dus afgelê, die wenstreep was in sig, en deur dit alles het hy enduit gelowig volgehou. Wat kan jý sê van jou eie geestelike lewe? Sê nou vandag is jou laaste dag. Kan jy sê dat jy die wedloop goed gehardloop het? Of dink jy dat jy iewers in die toekoms getrou sal wees – wanneer jy meer tyd en minder stres het? Sal jy die goeie stryd stry – wanneer mense nie so vyandig teenoor jou staan nie? Hoop jy maar net dat die einde van die wedloop nog baie ver lê? Onthou dat jy nie die dag en tyd weet wanneer God jou huis toe gaan roep nie. Vandag is die dag om jou saak met God reg te maak sodat wanneer jou laaste dag aanbreek, daar ook van jou gesê sal kan word dat jy getrou gebly het tot die einde toe. As jy vandag sou sterf, sal mense van jou kan getuig dat jy die goeie wedloop voltooi het, die wenstreep bereik en gelowig enduit volgehou het?